再賦  其二
作者：陳與義
朝代：宋

paragraphs: 興公賦天台，千字一何少。
峴山逢巧匠，籠絡六詩了。
餘情到娘子，心動雲縹緲。
彷彿山阿人，薜荔一身繞。
殷勤供泚筆，路轉得龍沼。
應龍喜公來，噓氣紛霧杳。
忽然張蓋起，知不受人擾。
詩成中有畫，幽情雜荒窈。
從公雖一快，顧有和詩撓。
是事姑置之，歸路迷日表。
安得永茲樂，彭鏗尚爲夭。
但愁歸城中，念山令人老。